ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Δεκεμβρίου 1993 για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από τις Ηνωμένες Πολιτείες της Αμερικής (94/4/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία του Συμβουλίου 87/54/ΕΟΚ της 16ης Δεκεμβρίου 1986 σχετικά με τη νομική προστασία των τοπογραφιών προϊόντων ημιαγωγών (1), και ιδίως το άρθρο 3 παράγραφος 7,

την πρόταση της Επιτροπής,

Εκτιμώντας:

ότι το δικαίωμα νομικής προστασίας των τοπογραφιών προϊόντων ημιαγωγών στην Κοινότητα ισχύει για πρόσωπα δικαιούμενα προστασίας σύμφωνα με το άρθρο 3 παράγραφοι 1 έως 5 της οδηγίας 87/54/ΕΟΚ-

ότι το δικαίωμα αυτό μπορεί να επεκταθεί, με απόφαση του Συμβουλίου, σε πρόσωπα τα οποία δεν δικαιούνται προστασίας βάσει των εν λόγω διατάξεων-

ότι η επέκταση της προστασίας πρέπει, κατά το δυνατόν, να αποφασίζεται για την Κοινότητα ως σύνολο-

ότι η εν λόγω προστασία έχει ήδη επεκταθεί σε ορισμένες χώρες και εδάφη σε προσωρινή μόνο βάση με την απόφαση 93/16/ΕΟΚ (2), η οποία λήγει στις 31 Δεκεμβρίου 1993 όσον αφορά τις Ηνωμένες Πολιτείες της Αμερικής-

ότι η προστασία έχει επεκταθεί σε εταιρείες και άλλα νομικά πρόσωπα σε ό,τι αφορά τις Ηνωμένες Πολιτείες, δεδομένου ότι στην απόφαση της Επιτροπής 93/217/ΕΟΚ (3) διαπιστώθηκε ότι οι Ηνωμένες Πολιτείες πληρούν έως τις 31 Δεκεμβρίου 1993 τον όρο της αμοιβαιότητας που ορίζεται στο άρθρο 1 παράγραφος 2 της απόφασης 93/16/ΕΟΚ-

ότι οι Ηνωμένες Πολιτείες διαθέτουν κατάλληλη νομοθεσία και αναμένεται να συνεχίσουν να παρέχουν προστασία στις τοπογραφίες προϊόντων ημιαγωγών με βάση τη νομοθεσία τους και ότι παρέχουν αυτήν την προστασία στα πρόσωπα από τα κράτη μέλη της Κοινότητας τα οποία απολαύουν του δικαιώματος προστασίας βάσει της οδηγίας 87/54/ΕΟΚ-

ότι σήμερα όλα τα κράτη μέλη της Κοινότητας έχουν θεσπίσει εθνικά νομοθετικά μέτρα για την εφαρμογή της οδηγίας 87/54/ΕΟΚ-

ότι θεωρείται, συνεπώς, σκόπιμο να συνεχιστεί η επέκταση της προστασίας αυτής στις Ηνωμένες Πολιτείες μέχρι την 1η Ιουλίου 1994, έτσι ώστε να δοθούν τα χρονικά περιθώρια για να ολοκληρωθεί η διαδικασία για την παροχή απεριόριστης αμοιβαίας προστασίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη επεκτείνουν το δικαίωμα προστασίας σύμφωνα με την οδηγία 87/54/ΕΟΚ ως εξής:

α) Τα φυσικά πρόσωπα που είναι υπήκοοι των Ηνωμένων Πολιτειών ή έχουν τη συνήθη διαμονή τους στο έδαφος των Ηνωμένων Πολιτειών, τυγχάνουν της ίδιας μεταχείρισης με τους υπηκόους κράτους μέλους-

β) Οι εταιρείες ή άλλα νομικά πρόσωπα των Ηνωμένων Πολιτειών που έχουν πραγματική και ουσιαστική βιομηχανική ή εμπορική εγκατάσταση στις Ηνωμένες Πολιτείες αντιμετωπίζονται σαν να έχουν πραγματική και ουσιαστική βιομηχανική ή εμπορική εγκατάσταση στο έδαφος κράτους μέλους.

2. Προϋπόθεση για την εφαρμογή της παραγράφου 1 στοιχείο β), είναι ότι οι εταιρείες ή τα άλλα νομικά πρόσωπα ενός κράτους μέλους, δικαιούμενα προστασίας βάσει της οδηγίας 87/54/ΕΟΚ, απολαύουν προστασίας στις Ηνωμένες Πολιτείες.

3. Η Επιτροπή εξακριβώνει κατά πόσον οι Ηνωμένες Πολιτείες πληρούν τους όρους της παραγράφου 2 και ενημερώνουν τα κράτη μέλη.

Άρθρο 2

Η απόφαση αυτή εφαρμόζεται από την 1η Ιανουαρίου 1994.

Τα κράτη μέλη επεκτείνουν το βάσει της οδηγίας αυτής δικαίωμα προστασίας στα πρόσωπα που αναφέρονται στο άρθρο 1, έως την 1η Ιουλίου 1994.

Όλα τα αποκλειστικά δικαιώματα που έχουν αποκτηθεί βάσει της απόφασης 90/511/ΕΟΚ (4), της απόφασης 93/16/ΕΟΚ ή της παρούσας απόφασης εξακολουθούν να παράγουν αποτελέσματα για το χρονικό διάστημα που προβλέπεται στην οδηγία 87/54/ΕΟΚ.

Άρθρο 3

Η απόφαση αυτή απευθύνεται στα κράτη μέλη.

Βρυξέλλες, 20 Δεκεμβρίου 1993.

Για το Συμβούλιο

Ο Πρόεδρος

W. CLAES

(1) ΕΕ αριθ. L 24 της 27. 1. 1987, σ. 36.

(2) ΕΕ αριθ. L 11 της 19. 1. 1993, σ. 20.

(3) ΕΕ αριθ. L 94 της 20. 4. 1993, σ. 30.

(4) ΕΕ αριθ. L 285 της 17. 10. 1990, σ. 31.